《秋胡行》
清代·王李氏

灼灼闺中妇，猗猗陌上桑。采桑攀柔条，殷勤纤手将。

良人久不归，忧思潜断肠。倾筐置路侧，四顾方徬徨。

朅来谁氏子，展睇希容光。挥金却不顾，凛凛惊豪强。

洗耳向泉水，澄神归家堂。孰意佻达子，即是轻薄郎。

郎行薄如水，妾心皎如霜。五年久契阔，婉娈含春芳。

窃谓托高义，白首偕我臧。如何乖中道，不念倚闾望。

慷慨赴清波，决烈箴愚狂。慷慨固可嘉，决烈亦有妨。

陷夫负隐慝，终身为不良。慈姑意斯时，创痛如撄芒。

万一遭颠覆，岂非贻之殃。《终风》悼昏暴，先君思不忘。

何不少隐忍，予以补救方。美人蹈勇士，意气何激昂。

寄言闺中人，于此宜精详。

作者简介：王李氏，阳山人。驺室，嘉庆辛酉拔贡安福母。有《一桂轩诗钞》。